Javaslat A TANÁCS HATÁROZATA az Európai Unió által az Energiaközösség Miniszteri Tanácsának ülésén (Belgrád, 2013. október 24.) képviselendő álláspont kialakításáról /* COM/2013/0613 final - 2013/0301 (NLE) */





INDOKOLÁS 1. A JAVASLAT HÁTTERE Az Energiaközösség Miniszteri Tanácsa 2013. október 24-én Szerbiában, Belgrádban tartja tizenegyedik ülését. Az Európai Unió működéséről szóló szerződés 218. cikkének (9) bekezdésével és az Energiaközösséget létrehozó szerződés (a továbbiakban: Szerződés) Európai Közösség általi megkötéséről szóló, 2006. május 29-i 2006/500/EK tanácsi határozattal összhangban az ülés napirendjén szereplő határozatokkal kapcsolatban ki kell alakítani az Európai Unió álláspontját. A 2006/500/EK határozat 6. cikke kimondja, hogy a Miniszteri Tanácson belül az Európai Unió álláspontját az Európai Bizottság képviselője juttatja kifejezésre. Ez a tanácsi határozatra irányuló javaslat érinti az összes olyan napirendi pontot, amelyről a Miniszteri Tanács várhatóan határozni fog, illetve amely az EU álláspontjának kialakítását igényli. A Bizottság álláspontja szerint a Miniszteri Tanács napirendjén szereplő többi kérdés – a Bizottság és a Tanács szolgálatai között az Energiaközösség Miniszteri Tanácsa üléseinek előkészítésére vonatkozó munkamódszerekről létrejött megállapodás (14623/07) értelmében – nem igényel iránymutatást az Európai Unió nevében megteendő nyilatkozathoz. 2. NAPIRENDTERVEZET ÉS A BIZOTTSÁG ÉSZREVÉTELEI 2.1. Költségvetési ügyek („A” napirendi pontok, vita nélkül) A 2012. évi pénzgazdálkodás jóváhagyása. A Bizottságnak – a 2012. december 31-i állapotra vonatkozó könyvvizsgálói jelentés, a Költségvetési Bizottságnak a 2012-es könyvvizsgálatról szóló jelentése és az igazgató által a költségvetés végrehajtásáról összeállított jelentés alapján – indokolt jóváhagynia az igazgató pénzügyi mentesítését a 2012. évre. A 2014–2015-ös időszakra szóló költségvetés és pénzügyi hozzájárulások jóváhagyása. A Bizottságnak indokolt jóváhagynia a 2014–2015-ös költségvetést azzal a kikötéssel, hogy az csak akkor érvényes, ha a költségvetési hatóság mindkét évre vonatkozóan jóváhagyja a megfelelő előirányzatokat. Az előterjesztett költségvetés összhangban áll a 2013. május 29-i SEC(2013) 3061 final bizottsági határozattal elfogadott bizottsági javaslattal. A költségvetés főösszege 2014-ben legfeljebb 3 448 810 EUR, 2015-ben pedig legfeljebb 3 517 786 EUR lehet. A 2013-ra vonatkozóan elfogadott költségvetéshez képest ezek az összegek növekedést jelentenek (3,2 %, illetve 5,2 %). Figyelembe véve például az Energiaközösség kibővült tevékenységi körét és testületei – különösen a Titkárság – megnövekedett felelősségét, a Titkárság által előkészített költségvetés-tervezetet megalapozó költségvetési feltételezések indokolják a megemelt költségvetési főösszeget. A Bizottságnak az ülésen célszerű elfogadnia továbbá az Energiaközösséget létrehozó szerződés IV., az Európai Unió és az egyes szerződő felek költségvetési hozzájárulásait részletező mellékletének módosításait. A Horvát Köztársaság európai uniós csatlakozásakor Horvátország által az Energiaközösség költségvetéséhez nyújtott hozzájárulást (0,40 %) a jövőben az Európai Uniónak kell fedeznie. 2.2. Az Energiaközösség 2014–2015-re szóló munkaprogramjának elfogadása („A” napirendi pontok, vita nélkül) A Bizottságnak indokolt jóváhagynia az Energiaközösségnek a Titkárság által előterjesztett és a magas szintű állandó munkacsoport által 2013. június 19-én jóváhagyott, a 2014–2015-ös időszakra vonatkozó munkaprogramját. A munkaprogram a múltbeli tevékenységekkel folytonosságot mutat, és minden tevékenységi területet felölel. 2.3. Az energiahatékonysági irányelv végrehajtása Az Energiaközösség eddigi vívmányai jelenleg tartalmazzák többek között az energia-végfelhasználás hatékonyságáról és az energetikai szolgáltatásokról szóló 2006/32/EK európai parlamenti és tanácsi irányelvet, az épületek energiahatékonyságáról szóló 2010/31/EU európai parlamenti és tanácsi irányelvet és az energiával kapcsolatos termékek energia- és egyéb erőforrás-fogyasztásának címkézéssel és szabványos termékismertetővel történő jelöléséről szóló 2010/30/EU európai parlamenti és tanácsi irányelvet, továbbá nyolc végrehajtási rendeletet. Az energiahatékonyságról szóló, 2012. október 25-i 2012/27/EU európai parlamenti és tanácsi irányelv módosítja többek között a 2010/30/EU irányelvet és hatályon kívül helyezi többek között a 2006/32/EK irányelvet. Az energiahatékonyságról szóló uniós jogszabályok változását megvitatta a korábbi energiahatékonysági munkacsoport és annak jogutódja, az energiahatékonysági koordinációs csoport, amelyek mind egyetértettek abban, hogy a szerződő feleknek kívánatos idejekorán megkezdeniük a 2012/27/EU irányelv végrehajtását. A Miniszteri Tanács napirendjén szereplő ajánlástervezet – amely ismerteti a szerződő felek által teljesítendő feladatokat – az első lépés egy kötelező erejű jövőbeli határozat irányába. Ez a megközelítés hasonló a megújuló energiaforrásból előállított energia támogatásáról szóló 2009/28/EK irányelv esetében korábban alkalmazott megközelítéshez. Az ajánlástervezet bizonyos, az Energiaközösség Titkársága által javasolt kiigazításokat is tartalmaz, amelyek célja lehetővé tenni, hogy a szerződő felek fokozatosan hajtsák végre az irányelv követelményeit. A magas szintű állandó munkacsoport 2013. június 19-i ülésén tisztázódott, hogy ezek a kiigazítások nem vetíthetik előre a jövőbeli kötelező erejű határozatok tartalmát. Az ajánlástervezet egyértelműen jelzi, hogy azok a különféle kötelezettségek, amelyeket a szerződő feleknek majd teljesíteniük kell, azonosak a 2012/27/EU irányelvben foglalt kötelezettségekkel. A Bizottságnak indokolt támogatnia az ajánlás elfogadását. Mivel az ajánlás a Szerződés II. címén alapul, az Európai Unió nem vesz részt a szavazásban. 2.4 A nagy tüzelőberendezésekről és az ipari kibocsátásokról szóló irányelvek A Miniszteri Tanács tavaly Budvában megtartott ülésére készült jelentésében a környezetvédelmi munkacsoport rámutatott a szerződő felek által tapasztalt nehézségekre, valamint arra, hogy a nagy tüzelőberendezésekből származó kibocsátások korlátozására vonatkozó 2001/80/EK irányelv végrehajtását rugalmasabbá kell tenni. Az említett irányelvet egyébként hamarosan hatályon kívül helyezi és felváltja az ipari kibocsátásokról (a környezetszennyezés integrált megelőzése és csökkentése) szóló 2010/75/EU irányelv. A Bizottság ennek alapján benyújtott a Miniszteri Tanácsnak egy, a 2001/80/EK irányelv végrehajtásáról szóló határozatjavaslatot, és egy, a 2010/75/EK irányelv III. fejezetének, V. mellékletének és 72. cikke (3)–(4) bekezdésének végrehajtásáról, valamint a Szerződés 16. cikkének és II. mellékletének módosításáról szóló határozatjavaslatot. A bizottsági javaslatot megvitatták a magas szintű állandó munkacsoport 2013. június 19-i ülésén, amelynek során a szerződő felek többsége kérte, hogy a bizonyos létesítmények mentesítésére („opt-out”) vonatkozó lehetőség bevezetése és a nemzeti kibocsátáscsökkentési terv alkalmazásához kapcsolódó egyes időpontok módosítása tekintetében a Bizottság változtasson javaslatán. Ami a 2010/75/EU irányelvet illeti, általános egyetértés alakult ki az új létesítményekre vonatkozó 2018-as határidőről, miközben a meglévő létesítmények tekintetében javasolt 2022-es határidőt a résztvevők túl korainak tartották. A környezetvédelmi munkacsoport szeptember elején ül össze azzal a céllal, hogy – egy még folyamatban lévő vizsgálatsorozat eredményeinek fényében – mélyreható módon megvitassa e témát. A magas szintű állandó munkacsoport vállalta, hogy októberi ülésén, amely egy nappal előzi meg a Miniszteri Tanács ülését, folytatja és lezárja e téma megvitatását. A Bizottságnak indokolt támogatnia a napirenden szereplő határozatokat, a következők szerint: – A nagy tüzelőberendezésekre vonatkozó irányelv (a 2001/80/EK irányelv kiigazításai): ez a határozat a Szerződés II. címén alapul, és a 80. cikk előírásainak megfelelően valamennyi szerződő fél egy szavazattal rendelkezik. Így az Európai Unió, mivel nem szerződő fél, nem szavazhat. A Szerződés 79. cikke értelmében azonban az Európai Bizottság az intézkedések elfogadásához vezető eljárás során bármikor módosíthatja vagy visszavonhatja javaslatát. A Bizottságnak indokolt támogatnia a nemzeti kibocsátáscsökkentési terv referencia-időszakára vonatkozó módosításokat (az említett időszak 2010 helyett 2012-ben érjen véget) és a „meglévő létesítmény” meghatározásának módosítását (amely esetében a referencia-időpont 1987. július 1. helyett 1993. január 1. legyen). A Bizottságnak az alábbi lehetőségek egyikét is indokolt támogatnia; mindkét lehetőség arra irányul, hogy a szerződő feleknek nagyobb rugalmasságot biztosítson az előírt célok teljesítéséhez: i. a nemzeti kibocsátáscsökkentési tervre vonatkozó rendelkezések módosítása oly módon, hogy 2018 és az ipari kibocsátásokról szóló irányelvben előírt határértékek hatálybalépésének időpontja között lineárisan csökkenjenek a határértékek. 2018-ban a nemzeti kibocsátáscsökkentési terv hatálya alá tartozó létesítmények összes kibocsátása legfeljebb 25 %-kal haladhatja meg a nagy tüzelőberendezésekre vonatkozó irányelv határértékeivel egyenértékű kibocsátásértékeket. A nemzeti kibocsátáscsökkentési terv utolsó évében az összes kibocsátásnak azonosnak kell lennie azzal a kibocsátott mennyiséggel, amely akkor adódott volna, ha az ipari kibocsátásokról szóló irányelv szerinti határértékeket létesítményenként alkalmazták volna; ii. bizonyos létesítmények mentesítésének („opt-out”) lehetősége azzal a korlátozással, hogy ez az opció nem alkalmazható olyan létesítményekre, amelyek esetében az illetékes hatóságok – az Európai Unióval és/vagy a nemzetközi adományozókkal fenntartott kétoldalú kapcsolataikban – arról állapodtak meg, hogy bezárására 2018. január 1. előtt sor kerül. A Bizottságnak indokolt kérnie, hogy a Miniszteri Tanács határozata kiegészüljön egy olyan rendelkezéssel, amely szerint a mentességeket a szerződő fél indokolással ellátott kérelme alapján a Miniszteri Tanács engedélyezi a tagjai többsége által jóváhagyott határozattal, amelyhez az Európai Unió igen szavazata is szükséges. – Az ipari kibocsátásokról szóló irányelv (a 2010/75/EU irányelv átvétele): a Bizottság támogatja az irányelvnek az Energiaközösség általi átvételét azzal, hogy az irányelv végrehajtásának határideje a meglévő létesítmények esetében legkésőbb 2024. január 1. lehet. A Bizottságnak a Tanács által 2013. [hónap] [nap]-án/én kibocsátott tárgyalási felhatalmazás alapján helyénvaló támogatnia a Szerződés 16. cikkének és II. mellékletének módosítását. 2.5. A Szerződés végrehajtása A Bizottságnak indokolt üdvözölnie az éves végrehajtási jelentést és az Energiaközösség vívmányainak a szerződő felek általi betartásáról szóló, a Titkárság által készített értékelést. A miniszterek várhatóan beszámolnak a legutóbbi tagállami fejleményekről, elsősorban a jogi szabályozás szempontjából. A megbeszéléseket a Bizottságnak kell irányítania, és el kell érnie, hogy a vita az Energiaközösség fő céljának elérésére összpontosítson, vagyis olyan, nyitott, átlátható és versenyalapú nemzeti energiapiacok létrehozására, amelyek regionálisan integrálhatók egy páneurópai energiapiac kialakítása céljából. Az ECS-8/11. számú ügyben Bosznia-Hercegovinával szemben előterjesztett indokolással ellátott kérelmet illetően, amelyet az Energiaközösségről szóló szerződés 90. cikke alapján a Titkárság nyújtott be, a Bizottságnak a Titkárság kérésének megfelelően indokolt támogatnia azt a miniszteri tanácsi határozatot, amely kimondja, hogy a szóban forgó szerződő fél megszegte az Energiaközösség földgázpiaci jogszabályainak („második csomag”) bizonyos rendelkezéseit. Ha a vitarendezési tanácsadó bizottság által kibocsátott vélemény alapján a Bizottság úgy ítéli meg, hogy az előírások vélt megszegése kétségbe vonható, felkéri majd a Miniszteri Tanácsot, hogy az ügyben egy későbbi időpontban, de legkésőbb november 30-ig írásbeli eljárás keretében döntsön azért, hogy elegendő idő maradjon egy olyan egységes uniós álláspont meghatározására, amely az Európai Bizottság és az Európai Tanács jogi szolgálatának az ügyről készített alapos értékelésén alapul. 2.6. Energiastratégia – energiaközösségi érdekű projektek A Bizottságnak indokolt jóváhagynia az energiaközösségi érdekű projektek listáját, amelyet az energiastratégia kidolgozásával megbízott munkacsoport terjesztett elő és a magas szintű állandó munkacsoport 2013. június 19-i ülésén jóváhagyott. A Bizottság felhívja a szerződő feleket, hogy tegyenek meg minden szükséges lépést a szóban forgó projektek gyors végrehajtásának megkönnyítésére. E tekintetben a Bizottság üdvözli az Energiaközösség Szabályozó Testülete által javasolt szabályozási jellegű beruházásösztönzőket, és támogatja azoknak a Miniszteri Tanács általi jóváhagyását, hangsúlyozva, hogy a nemzeti szabályozó hatóságok között szorosabb együttműködésre van szükség. A Bizottságnak helyénvaló egyértelművé tennie, hogy a javasolt ösztönzők – amelyek a Miniszteri Tanács következtetéseinek mellékletében lesznek felsorolva – nem teljes körűek, és az Európai Unióban jelenleg folyamatban lévő egyeztetések fényében felülvizsgálhatók. A Bizottság tudomásul veszi, hogy, az energiaközösségi érdekű projektként történő jóváhagyásra előterjesztett bizonyos olyan projektek, amelyek alkalmasnak bizonyultak a munkacsoport általi értékelésre, érdemeik ellenére sem kerülhettek fel az energiaközösségi érdekű projektek listájára. A Bizottságnak egyetért azzal, hogy a Titkárságot indokolt felhívni, hogy ellenőrizze az energiaközösségi érdekű valamennyi projekt végrehajtásának menetét, valamint, hogy helyénvaló felkérni az Energiaközösség Szabályozó Testületét annak áttekintésére, hogy a szabályozó hatóságok együttműködése vagy annak hiánya milyen hatásokkal járt a projektek végrehajtására. Mindkét intézkedés eredményeit jelenteni kell a 2014 októberében összeülő Miniszteri Tanácsnak. Ha e felülvizsgálat szerint valamely projekt esetében a projektgazda felelősségébe tartozó okok miatt nem történt látható előrehaladás, a Miniszteri Tanácsnak fontolóra kell vennie „az energiaközösségi érdekű projekt” megjelölés visszavonását. A Bizottság egyetért azzal, hogy amennyiben az energiaközösségi érdekű projektek listája hatékony eszköznek bizonyul a projektvégrehajtás ösztönzésére, a szóban forgó listát két-három évente aktualizálják. 2.7. Az Energiaközösséget létrehozó szerződés 2016 után A Bizottságnak az Energiaközösségről szóló 2011. évi bizottsági jelentésben[1] és az EU Tanácsának az uniós politika külső dimenziójának megerősítéséről szóló tanácsi következtetésekben[2] foglaltak érvényesítésére helyénvaló részt vennie a miniszteri szintű megbeszélésen. A Bizottságnak indokolt jóváhagynia az Energiaközösségről szóló szerződés időbeli hatályának tízéves meghosszabbítását az említett Szerződés 97. cikke alapján. A határozat elfogadásához a felek egyhangú szavazata szükséges (nyolc szerződő fél és az Európai Unió). Amennyiben nem sikerül konszenzust elérni, a Szerződés tovább alkalmazható a meghosszabbításra szavazó szerződő felekre, feltéve, hogy számuk kiteszi a felek legalább kétharmadát. A Bizottságnak helyénvaló jóváhagynia egy olyan magas szintű vitacsoport létrehozását, amely értékeli a Szerződés működését, valamint javaslatokat tesz a szóban forgó nemzetközi szervezet működését potenciálisan javító intézkedésekre, adott esetben beleértve a Szerződés módosítására irányuló javaslatokat is. Ez a csoport rendszeren jelentést tesz a magas szintű állandó munkacsoportnak, és következtetéseit ismerteti a Miniszteri Tanács 2014 októberében Kijevben tartandó ülésén. 2.8. Egyéb döntések („A” napirendi pontok, vita nélkül) A Bizottság jóváhagyja a következő döntéseket: – a 2006/01/MC-EnC eljárási aktus (a Miniszteri Tanács eljárási szabályzata) módosításait, amelyek a kétéves költségvetéssel összhangban bevezetik a kétéves munkaprogram elfogadását, – a szociális stratégia vázlatát a 2012. ás 2013. évi szociális fórum következtetései alapján. A Bizottságnak indokolt támogatnia az energiastatisztikáról szóló 1099/2008/EK európai parlamenti és tanácsi rendeletnek a havi és az éves energiastatisztika aktualizálásainak végrehajtása tekintetében történő módosításáról szóló, 2013. február 13-i 147/2013/EU bizottsági rendelet Energiaközösség általi átvételét. Mivel a határozat a Szerződés II. címén alapul, az Európai Unió nem vesz részt a szavazásban. A Bizottság ezenkívül a magas szintű állandó munkacsoport által a Miniszteri Tanács 2012. évi ülése óta megtartott ülések következtetéseit is jóváhagyja. 2013/0301 (NLE) Javaslat A TANÁCS HATÁROZATA az Európai Unió által az Energiaközösség Miniszteri Tanácsának ülésén (Belgrád, 2013. október 24.) képviselendő álláspont kialakításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 194. cikkére és 218. cikke (9) bekezdésére, tekintettel az Energiaközösséget létrehozó szerződés Európai Közösség általi megkötéséről szóló, 2006. május 29-i 2006/500/EK tanácsi határozatra[3] és különösen annak 4. és 5. cikkére, tekintettel az Európai Bizottság javaslatára, A KÖVETKEZŐKÉPPEN HATÁROZOTT: 1. cikk Az Energiaközösség Miniszteri Tanácsának 2013. október 24-én Belgrádban tartandó tizenegyedik ülésén az Európai Unió működéséről szóló szerződés 218. cikke (9) bekezdésének hatálya alá tartozó kérdésekkel kapcsolatban az Európai Unió által képviselendő álláspontot e határozat melléklete tartalmazza. Kelt Brüsszelben, -án/-én. a Tanács részéről az elnök MELLÉKLET Az Európai Unió álláspontja 1. Az Európai Unió jóváhagyja: · az Energiaközösség Titkársága igazgatójának pénzügyi mentesítését a 2012. évre vonatkozóan, · a 2014–2015. évi költségvetést azzal a kikötéssel, hogy az csak akkor érvényes, ha a költségvetési hatóság mindkét évre vonatkozóan jóváhagyja a megfelelő előirányzatokat, · az Energiaközösség 2014–2015-ös munkaprogramját, · az Energiaközösséget létrehozó szerződés IV., az Energiaközösség szerződő feleinek költségvetési hozzájárulásairól rendelkező mellékletének módosításait és különösen az uniós hozzájárulás 0,40 %-os növelését, amely a Horvátország által jelenleg fizetett hozzájárulásnak felel meg, · az Energiaközösséget létrehozó szerződés 16. cikkének és II. mellékletének módosítását, összhangban az Energiaközösséget létrehozó szerződés módosításairól az Európai Unió nevében folytatandó tárgyalásokkal összefüggésben a Bizottságnak adandó felhatalmazásról szóló 2013. [hónap] [nap]-i tanácsi határozattal, · a Miniszteri Tanács azon határozatát, amely – amennyiben a vitarendezési tanácsadó bizottság véleményében megerősíti az előírások vélt megsértését – kimondja, hogy Bosznia-Hercegovina megszegte az Energiaközösség földgázpiaci jogszabályainak rendelkezéseit (a Titkárság indokolással ellátott kérelmében körülírtak szerint). Nézeteltérés esetén az Európai Unió kéri, hogy a határozat meghozatalát halasszák későbbi időpontra, amely mindazonáltal nem lehet 2013. november 30-nál később, · az energiaközösségi érdekű projekteknek az energiastratégia kidolgozásával megbízott munkacsoport által javasolt listáját. A Bizottság jóváhagyja az Energiaközösség Szabályozó Testülete által javasolt szabályozási jellegű beruházásösztönzőket, amelyek nem teljes körűek, és az Európai Unióban jelenleg folyamatban lévő megbeszélések fényében felülvizsgálhatók, · az Energiaközösségről szóló szerződés időbeli hatályának tízéves meghosszabbítását, · egy olyan magas szintű vitacsoport létrehozását, amely értékeli a Szerződés működését és javaslatokat tesz a szóban forgó nemzetközi szervezet működését potenciálisan javító intézkedésekre, adott esetben beleértve a Szerződés módosítására irányuló javaslatokat is, · a 2006/01/MC-EnC eljárási aktus (a Miniszteri Tanács eljárási szabályzata) módosításait, amelyek bevezetik a kétéves munkaprogram elfogadását, · a szociális stratégia vázlatát. 2. Az Európai Unió támogatja: · az energiahatékonyságról szóló, 2012. október 25-i 2012/27/EU európai parlamenti és tanácsi irányelvnek az Energiaközösség szerződő felei általi, a Miniszteri Tanács ajánlása alapján történő végrehajtását, amely egy kötelező erejű jogi aktus jövőbeli elfogadásához vezető első lépés, · a nagy tüzelőberendezésekből származó kibocsátások korlátozására vonatkozó 2001/80/EK európai parlamenti és tanácsi irányelv kiigazításainak elfogadását, valamint az ipari kibocsátásokról (a környezetszennyezés integrált megelőzése és csökkentése) szóló 2010/75/EU irányelv III. fejezetének, V. mellékletének és 72. cikke (3)–(4) bekezdésének az Energiaközösség szerződő felei általi végrehajtását. A Bizottság ennek alapján benyújtott a Miniszteri Tanácsnak egy, a 2001/80/EK irányelv végrehajtásáról szóló határozatjavaslatot, és egy, a 2010/75/EK irányelv végrehajtásáról, valamint a Szerződés 16. cikkének és II. mellékletének módosításáról szóló határozatjavaslatot, · az energiastatisztikáról szóló 1099/2008/EK európai parlamenti és tanácsi rendeletnek a havi és az éves energiastatisztika aktualizálásainak végrehajtása tekintetében történő módosításáról szóló, 2013. február 13-i 147/2013/EU bizottsági rendelet Energiaközösség általi átvételét. [1] A Bizottság jelentése az Európai Parlamentnek és a Tanácsnak a 2006/500/EK határozat 7. cikke alapján (az Energiaközösséget létrehozó szerződés) (COM(2011) 105 végleges). [2] A Közlekedési, Távközlési és Energiaügyi Tanács 3127. ülése (energiával kapcsolatos napirendi pontok), Brüsszel, 2011. november 24. [3] HL L 198., 2006.7.20., 15. o.